Kohujulkaisun perustaja sanoo pettyneensä ”isänmaallisten suomalaisten” keskinäiseen nahisteluun.

MV-lehden perustaja Ilja Janitskin on vielä kotiarestissa asunnossaan Andorran vuoristossa. TOMMI PARKKONEN

Kohuttu verkkojulkaisu MV-lehti on suljettu ainakin toistaiseksi. Julkaisun verkko-osoitteessa avautuva sivu kertoo englanniksi väliaikaisista korjaustöistä, mutta julkaisun perustajan Ilja Janitskinin mukaan sulkeminen oli harkittu päätös.

- Minun osaltani tämä on tässä, Janitskin kertoo puhelimitse Andorrasta.

Hän on edelleen kotiarestissa odottamassa valittaako syyttäjä Andorran oikeuslaitoksen tuoreesta päätöksestä olla luovuttamatta Janitskinia Suomeen vastaamaan täkäläisiin rikosepäilyihin.

Syyksi sivujen sulkemiseen Janitskin kertoo, että hän on pettynyt julkaisun keskenään kinasteleviin tukijoihin ja lukijoihin.

- Olen totaalisen kyllästynyt niin sanottujen isänmaallisten suomalaisten taisteluun keskenään. Itse olen yrittänyt parhaani mukaan yhdistää tätä porukkaa, mutta minuakin syytetään joidenkin osapuolien tukemisesta.

Janitskin ei halua osoittaa ketään yksittäistä tahoa sormella, mutta esimerkiksi tunnetuimmissa isänmaallisissa ryhmittymissä kuten Suomi ensin ja Rajat kiinni! on ollut paljon sisäisiä riitoja.

- Olen hirveän pettynyt, että isänmaalliset eivät pysty olemaan keskenään sovussa. En halua enää olla edistämässä sitä, että ihmiset nahistelevat keskenään, Janitskin perustelee.

Hän sanoo tehneensä periaatepäätöksen julkaisun sulkemisesta " jo jonkin aikaa sitten " , mutta lopullinen päätös syntyi hänen mukaansa perjantaina.

- Kuppi meni nurin. Minun nimeni alla sitä ei enää julkaista, enkä enää edusta millään tavalla MV-lehteä.

Myynnissä miljoonalla

Aiemmin joulukuussa Janitskin harmitteli Facebook-päivityksessään, että rahat ovat loppu ja hänellä ei ole varaa maksaa palkkioita kaikille julkaisun tekijöille. Hän kuitenkin vakuuttaa, että lopullinen päätös sulkea MV-lehti oli ideologinen eikä taloudellinen.

- Mutta onhan se totta, että en ole linnassa ollessani pystynyt tekemään duuneja eikä rahaa ole tullut. Koko taakka on ollut yhden miehen selässä.

Suomessa useista MV-lehteen liittyvistä rikoksista epäilty Janitskin otettiin kiinni Andorrassa elokuun alussa ja vapautettiin vankilasta kotiarestiin 19. lokakuuta.

MV-lehti voi kuitenkin jatkaa toimintaansa, jos sille löytyy uudet vetäjät ja omistajat.

- Se pysyy suljettuna siihen saakka kunnes tulee uudet vastuulliset toimijat. Minä en sitä enää avaa.

Janitskin sanoo julkaisun myyntihinnan olevan noin miljoonan euron luokkaa.

- Aikaisemmin hinta oli korkeampi, mutta nyt kävijämäärät ovat laskeneet, kun olen ollut linnassa ja lehden julkaisuun ei ole pystytty panostamaan kunnolla.

Jatkossa Janitskin aikoo omien sanojensa mukaan keskittyä ainoastaan puhelinmarkkinointibisnekseensä - ja jättää kaikenlaisen " politikoinnin " .

- Ei kannata stressata ja lyödä päätä seinään.